Okresná prokuratúra Brezno 
Boženy Němcovej 3, 977 31 Brezno 	

Sp. zn. : 1 Pv 571/11/6603	Brezno, 20.2.2012
EEČ : 2-46-15-2012

U Z N E S E N I E

Trestná vec:	obvinená XXXXX  
Prečin:	krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov a prečin porušovania domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Brezno
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
Medzi obvinenou XXXXX a poškodeným XXXXX došlo dňa 14.02.2012 pred probačným a mediačným úradníkom Okresného súdu v Brezne k uzatvoreniu zmieru, v rámci ktorého obvinená vyhlásila, že spáchala skutok, za ktorý je stíhaná a svoje konanie oľutovala. Obvinená nahradila poškodenému škodu vo výške 45 €, čím sú nároky poškodenej strany vo vzťahu k obvinenej v súvislosti s náhradou škody v tejto veci celkom uspokojené. 

Dňa 14.02.2012 obvinená XXXXX poukázala na účet Okresnej prokuratúry v Brezne číslo 7000165659/8080, VS: 57111 sumu vo výške 50 € určenú na všeobecne prospešné účely, z ktorej 100%, t.j. 50 € je určených na peňažnú pomoc obetiam trestnej činnosti 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom OR PZ v Brezne pod spisovou značkou ORP-1153/BR-BR-2011.

Skutková veta: 
V presne nezistenom čase v mesiaci október 2011 v obci XXXXX, XXXXX odbila drevené latky na svojom plote, vošla na pozemok suseda XXXXX, nar. XXXXX, trvale bytom XXXXX, XXXXX a tu vytrhala 45 kusov sadeníc smrekov vysokých asi 40 - 50 cm, ktoré následne odhádzala do lesa, čím XXXXX spôsobila škodu vo výške 45 €. 

Odôvodnenie: 
Poverený policajt OO PZ v Brezne uznesením č. ORP-1153/BR-BR-2011 zo dňa 28.11.2011 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX za prečin krádeže podľa § 212 ods. 2 písm. a) Tr. zák. spáchaný v jednočinnom súbehu s prečinom porušovania domovej slobody podľa § 194 ods. 1 Tr. zák. na tom skutkovom základe, ako je uvedené vo výrokovej časti tohto rozhodnutia. 

Dňa 24.01.2012 bol Okresnej prokuratúre v Brezne v uvedenej trestnej veci doručený návrh povereného policajta OO PZ v Brezne na podanie obžaloby. 

Vykonaným dokazovaním v prípravnom konaní bolo preukázané, že obvinená svojim konaním naplnila všetky zákonné znaky skutkovej podstaty prečinu krádeže podľa § 212 ods. 2 písm. a) Tr. zák. a prečinu porušovania domovej slobody podľa   § 194 ods. 1 Tr. zák.

Z preskúmania spisového materiálu vyplýva, že v predmetnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Trestného poriadku.

Obvinená sa v priebehu prípravného konania ku spáchaniu skutku priznala. Uviedla, že nechcela, aby susedia nad jej domom a pri jej plote vysádzali horu, lebo je to blízko jej dvora. Poukázala na to, že je ochotná nahradiť škodu spôsobenú poškodenému.  

Vzhľadom na vyššie uvedené skutočnosti bola vec dňa 31.01.2012 so súhlasom prokurátorky predložená probačnému a mediačnému úradníkovi Okresného súdu v Brezne na vykonanie mediácie. 

Zo správy probačnej a mediačnej úradníčky Okresného súdu v Brezne zo dňa 15.2.2012 o výsledku mediácie vyplýva, že obvinená v rámci mediácie vyhlásila, že spáchala skutok, pre ktorý je stíhaná a svoje konanie úprimne oľutovala. Obvinená zároveň vyhlásila, že má záujem vyriešiť predmetnú trestnú vec uzatvorením zmieru a je ochotná zložiť na účet prokuratúry peňažnú sumu. Svedok-poškodený sa v priebehu mediácie vyjadril, že s uzavretím zmieru súhlasí a žiada, aby mu obvinená nahradila škodu vo výške 45 €. Obvinená dňa 14.02.2012 poštovým peňažným poukazom zaslala na adresu poškodeného sumu vo výške 45 €  a 14.02.2012 poukázala na účet prokuratúry č. 7000165 659/8180, VS: 56911 sumu 50 € určenú na všeobecne prospešné účely, z ktorej 100 %, t.j. 50 € je určených na peňažnú pomoc obetiam trestnej činnosti. Následne bol dňa 14.02.2012 pred probačnou a mediačnou úradníčkou Okresného súdu v Brezne uzatvorený zmier medzi obvinenou XXXXX a poškodeným XXXXX. 

Obvinená XXXXX je dôchodkyňa, doposiaľ nebola súdom trestaná, ani evidovaná v priestupkovom konaní.  Z miesta bydliska je hodnotená kladne. 

Nakoľko obvinená a poškodený uzavreli zmier, súhlasili s jeho schválením, obvinená vyhlásila, že spáchala skutok, pre ktorý je stíhaná a vyhlásenie urobila slobodne, vážne a určito, nahradila škodu spôsobenú trestným činom v plnom rozsahu a zároveň zložila na účet prokuratúry sumu určenú na všeobecne prospešné účely, ktorá nie je zrejme neprimeraná závažnosti spáchanej trestnej činnosti a tiež vzhľadom na povahu a závažnosť spáchaného činu, na osobu obvinenej a jej osobné a majetkové pomery možno konštatovať, že v danom prípade boli splnené všetky zákonné podmienky ustanovenia § 220 ods. 1 Tr. por. 

Vzhľadom na vyššie uvedené som rozhodla tak, ako je uvedené vo výrokovej časti tohto rozhodnutia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Janka Kupcová
prokurátorka